UDHËZIM

Nr. 31 datë 15.11.2022

PËR PROCEDURAT PËR KODIFIKIMIN E PROGRAMEVE TË STUDIMIT TË OFRUARA NGA INSTITUCIONET E ARSIMIT TË LARTË NË REPUBLIKËN E SHQIPËRISË

Në mbështetje të pikës 4, të nenit 102, të Kushtetutës, dhe të pikës 9, të vendimit nr. 310, datë 11.5.2022, të Këshillit të Ministrave, “Për specifikimet dhe përmbajtjen e kodifikimit të programeve të studimit të ofruara nga institucionet e arsimit të lartë në Republikën e Shqipërisë”, 

UDHËZOJ:

1. Përcaktimin e Kodit të Programeve të Studimit, sipas elementeve të mëposhtme:
a) Përcaktimi i nivelit të programit të studimit, sipas nivelit të përcaktuar në Kornizën Shqiptare të Kualifikimit;
b) Kohëzgjatja e programit të studimit;
c) Lloji i programit të studimit;
d) Fusha e detajuar në të cilën bën pjesë programi i studimit;
e) Gjuha e programit të studimit.

2. Për programet ekzistuese të studimit, institucionet e arsimit të lartë (në vijim “IAL”), duhet të dërgojnë zyrtarisht në ministrinë përgjegjëse për arsimin, propozimet e tyre të argumentuara lidhur me kodet që duhet të përmbajnë të gjitha programet që ofrojnë, të grupuara sipas njësive kryesore të IAL-së, shoqëruar me planet e tyre mësimore, si dhe të dhënat për aktin e hapjes dhe/ose akreditimit të programit të studimit (nëse ka).

3. Vlerësimi i propozimeve të IAL-së kryhet nga Komisioni i Përkohshëm (në vijim “Komisioni”), i përbërë nga 3 (tre) ekspertë, sipas fushës, të përzgjedhur nga lista e ekspertëve të jashtëm të miratuar nga Bordi i Akreditimit. Këto Komisione ngrihen me urdhër të ministrit përgjegjës për arsimin.
4. Komisioni, vlerëson propozimet e IAL-ve, sipas Klasifikimit Standard Ndërkombëtar të Arsimit KSNA 2011 (ISCED 2011) dhe Fushat e Arsimit dhe Trajnimit të KSNA-së (KSNA-F 2013) dhe legjislacionit në fuqi për kodifikimin, brenda 45 ditëve nga përcjellja e dokumentacionit nga ministria përgjegjëse për arsimin. 

5. Komisioni, pas vlerësimit, harton raportin me vlerësimin përkatës dhe e depoziton në ministrinë përgjegjëse për arsimin. Në raportin e vlerësimit Komisioni i propozon ministrit konfirmimin e Kodit për Programin e Studimit ose jep rekomandim lidhur me atë program studimi.

6. Në rast se Komisioni gjatë vlerësimit konstaton që propozimi i IAL-së nuk është i plotë, ministria përgjegjëse për arsimin njofton zyrtarisht IAL-në mbi mangësitë e konstatuara. IAL dërgon plotësimet brenda 10 (dhjetë) ditëve nga marrja e njoftimit.

7. Në rast se Komisioni gjatë vlerësimit konstaton që propozimi i IAL-së është në përputhje me përcaktimet ligjore mbi kodifikimin e programit të studimit, ministri përgjegjës për arsimin konfirmon kodin për programin përkatës, duke njoftuar IAL-në dhe Qendrën e Shërbimeve Arsimore me shkresë zyrtare.

8. IAL-të, në aplikimin për hapjen e programeve të reja dhe/ose të riorganizuara të studimit në masën mbi 20%, duhet të përfshijnë dhe propozimin për Kodin e Programit.

9. Ministria përgjegjëse për arsimin vlerëson propozimin e IAL-së, në funksion të procedurave për hapjen dhe/ose riorganizimin e programit të studimit, të përcaktuara në udhëzimin përkatës.

10. Kodi i Programit të Studimit përfshihet në aktin e hapjes dhe/ose të riorganizimit të programit të studimit.

11. Kodi, për secilin program studimi, regjistrohet në Regjistrin Shtetëror të Diplomave dhe Certifikatave për Arsimin e Lartë dhe Kërkimin Shkencor.
12. Për programet ekzistuese të studimit, institucionet e arsimit të lartë duhet të dërgojnë zyrtarisht në ministrinë përgjegjëse për arsimin, propozimet e tyre brenda muajit mars 2023.

13. Kundër vendimit të Komisionit mund të bëhet ankim nga IAL-ja, pranë ministrisë përgjegjëse për arsimin, e cila ia përcjell për rishikim komisionit përkatës. Komisioni, brenda 15 ditëve, pas rishqyrtimit të ankimit, merr vendimin përfundimtar.

14. Ngarkohet për zbatimin e këtij udhëzimi Sekretari i Përgjithshëm në Ministrinë e Arsimit dhe Sportit, Agjencia e Sigurimit të Cilësisë në Arsimin e Lartë, Qendra e Shërbimeve Arsimore dhe institucionet e arsimit të lartë.

Ky udhëzim hyn në fuqi pas botimit në Fletoren Zyrtare. 

MINISTËR i Arsimit dhe sportit
Evis Kushi 

